Mercedes jaag F1 in swart motors oor rassismeMercedes se renmotor vir die komende seisoen. Foto: Twitter. Die silwer Mercedes-renmotor sal met ’n swart een vervang word wanneer vanjaar se Formule Een-seisoen in Oostenryk wegspring. Mercedes het gister aangekondig dat hulle in swart renmotors vir die komende F1-seisoen sal jaag in ’n poging om rassisme te beveg, terwyl daar ook gepoog word om ’n meer diverse span op die been te bring. Lewis Hamilton, die eerste swart F1-kampioen, sal saam met sy spanmaat Valtteri Bottas in swart renpakke jaag; die Brit het ook met die ontwerp van die nuwe Mercedes gehelp. Die 35-jarige – wat sal poog om Michael Schumacher se rekord van sewe wêreldkampioentitels te ewenaar – het die sport “wat deur wit mense oorheers word” en van sy medebestuurders gekap ná die dood van George Floyd in Amerika. Hy wil onder meer ’n kommissie van stapel stuur om die diversiteit van motorsport te verbeter. “Dit is ongelooflik belangrik dat ons hierdie geleentheid aangryp en dit gebruik om onsself op te voed om betekenisvolle veranderinge aan te bring – veral as dit by gelykheid en inklusiwiteit kom,” het Hamilton gesê. Lewis Hamilton vier ’n oorwinning. Foto: (AP Photo/Luca Bruno) Volgens Hamilton het hy reeds met Mercedes se F1-baas Toto Wolff oor die belangrikheid van ’n verenigde front gepraat. “Ek het persoonlik al rassisme ervaar, terwyl ek toegekyk het hoe van my familie en vriende ook daaronder deurgeloop het. Ek praat uit my hart wanneer ek ’n beroep op verandering doen.” Mercedes het Maandag gesê dat net 3% van hul werknemers uit minderheidsgroepe bestaan, terwyl vroue 12% van hul werkers uitmaak. “Ons sal nie van die probleem wegskram nie,” het Wolff gesê. Die voormalige F1-baas Bernie Ecclestone is ook deur Hamilton gekritiseer. Vroeër het die 89-jarige Ecclestone, ’n motorsportlegende, in ’n onderhoud gesê dat swart mense soms groter rassiste as wit mense is. “Dit is hartseer en teleurstellend om sulke kommentaar te lees. Maar dit is presies wat fout is; onkundige kommentaar wat net wys hoe lank die pad is wat ons nog as samelewing moet stap voordat ware gelykheid in werking kan tree,” het Hamilton daarop gesê. Ecclestone het homself verweer en gesê dat hy nie teen swart mense is nie. “Die teenoorgestelde is eintlik waar. Om die waarheid te sê, Lewis se pa wou saam met my ’n onderneming begin het; hy het goeie roeimasjiene gemaak. Ek sou dit nooit eens oorweeg het as ek iets teen swart mense gehad het nie. “Oor die jare het ek al baie wit mense ontmoet van wie ek nie hou nie, maar nog nooit ’n swart mens van wie ek nie hou nie.”